
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	8 decembrie 2014

	Nr.
	4c-7/443


R A P O R T

asupra propunerii legislative pentru completarea alin.(1) şi (2) ale art.135 din Legea nr.411/2004 privind fondurile de pensii administrate privat
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. Plx 450/2014 din 22 septembrie 2014, cu dezbaterea pe fond, în procedură obişnuită, a propunerii legislative pentru completarea alin.(1) şi (2) ale art.135 din Legea nr.411/2004 privind fondurile de pensii administrate privat.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.265/14.03.2014)

· avizul Consiliului Economic şi Social (nr.694/13.03.2014)

· avizul favorabil al Comisiei juridice, de disciplină şi imunităţi 
(nr.4c-11/983/30.09.2014)
· avizul negativ al Comisiei pentru buget, finanţe şi bănci 
(nr.4c-2/509/26.11.2014)
· punctul de vedere, negativ, al Guvernului (nr.979/25.05.2014).


Propunerea legislativă are ca obiect de reglementare completarea alin.(1) şi (2) ale art.135 din Legea nr. 411/2004, în scopul acordării posibilităţii participanţilor de a beneficia de pensia privată după realizarea stagiului de cotizare complet de 35 de ani, în prezent aceştia putând beneficia de pensia privată doar la data îndeplinirii condiţiilor de pensionare pentru limită de vârstă în sistemul public. De asemenea, se propune introducerea obligaţiei pentru administratorii fondurilor de pensii administrate privat ca, prin politica de investiţii autorizată de Autoritatea de Supraveghere Financiară, să garanteze participanţilor randamente anuale superioare ratei inflaţiei, în condiţii prudenţiale, precum şi garantarea valorii reale a contribuţiilor plătite la un fond de pensii administrate privat, în prezent fiind garantată doar valoarea nominală a acestora.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 3 decembrie 2014 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:

· d-na Georgeta Jugănaru – director, Ministerul Muncii, Familiei, Protecţiei Sociale şi Persoanelor Vârstnice 

· d-l Dan Pescaru – şef serviciu, Autoritatea de Supraveghere Financiară

La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 16 septembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
· în ceea ce priveşte soluţia privind acordarea dreptului de a beneficia de pensia privată după realizarea stagiului de cotizare complet de 35 de ani, precizăm faptul că prin aceasta s-ar modifica sensul pentru care a fost creat dreptul la pensia privată şi poate avea implicaţii majore la nivel social. Astfel, o persoană activă pe piaţa muncii ar putea avea în acelaşi timp statutul de pensionar în sistemul de pensii private, venind în contradicţie cu principiul conform căruia pensia privată reprezintă un venit suplimentar celui oferit de sistemul public de pensii.
· sistemul de pensii administrat privat este un sistem de tip „contribuţii definite” conform clasificărilor internaţionale (Organizația pentru Cooperare și Dezvoltare Economică, Banca Mondială), caracterizat prin faptul că la momentul aderării, voluntare sau ca efect al obligaţiei legale, se cunoaşte doar valoarea contribuţiei în sistem, fară a exista promisiuni sau rezultate garantate privind beneficiile. În România, sistemul este îmbunătăţit datorită faptului că are prevăzut o garanţie absolută, respectiv valoarea contribuţiilor plătite, diminuată cu comisioanele legale.
· cu referire la propunerea de modificarea a alin. (2) al art. 135, este necesar a se menţiona că scopul sistemului fondurilor de pensii administrate privat este asigurarea unei pensii private, distincte, şi care suplimentează pensia acordată de sistemul public, pe baza colectării şi investirii, în interesul participanţilor, a unei părţi din contribuţia individuală de asigurări sociale. Astfel, prin sistemul administrării private a contribuţiilor pentru pensii se urmăreşte creşterea nivelului pensiei prin obţinerea de profit din investire; în momentul de faţă, suma totală garantată pentru pensia privată este egală cu valoarea contribuţiilor plătite, diminuate cu penalităţile de transfer şi comisioanele legale. Considerăm, astfel, că sistemul de pensii private din România oferă participanţilor garanţii solide care asigură o creştere semnificativă a randamentelor investiţionale de termen lung. Modificarea acestor garanţii ar determina fondurile de pensii să nu mai investească aproape deloc în acţiuni, ceea ce ar atrage după sine consecinţe negative atât asupra pieţei de capital, cât şi asupra activităţii fondurilor de pensii private, ducând în final la pensii mai mici pentru participanţi.

PREŞEDINTE,



SECRETAR,

Florin Iordache



Mihăiţă Găină

Întocmit,

Consilier parlamentar Lidia Vlădescu

